b"\n_START_ARTICLE_\nSuger\n_START_SECTION_\n\xc5\xbdivljenjepis\n_START_PARAGRAPH_\nSuger je bil rojen v revni dru\xc5\xbeini. Leta 1091 so ga poslali v \xc5\xa1olo v bli\xc5\xbenji samostan Saint-Denis de l'Estr\xc3\xa9e, kjer se je prvi\xc4\x8d sre\xc4\x8dal s francoskim kraljem Ludvikom VI. Od leta 1104 do 1106 je obiskoval neko drugo \xc5\xa1olo, verjetno v opatiji Saint-Beno\xc3\xaet-sur-Loire. Leta 1106 je v Saint-Denisu postal opatov tajnik, naslednje leto pro\xc5\xa1t v Bernevalu v Normandiji in leta 1109 pro\xc5\xa1t v Touryju. Leta 1118 ga je Ludvik VI. poslal na dvor pape\xc5\xbea Gelazija II. v Maguelonne. Leta 1121 in 1122 je bil na dvoru Gelazijevega naslednika, pape\xc5\xbea Kalista II._NEWLINE_Po povratku iz Italije je postal prior samostana Saint-Denis in tam ostal do leta 1127, ko je od\xc5\xa1el na kraljev dvor. Na dvoru se je ukvarjal predvsem s posvetnimi zadevami kraljestva, v naslednjem desetletju pa se je posvetil reorganizaciji samostana Saint-Denis. Leta 1137 je spremljal bodo\xc4\x8dega kralja Ludvika VII. v Akvitanijo na poroko z Eleonoro Akvitansko. Med drugo kri\xc5\xbearsko vojno je bil eden od regentov kraljestva (1147-1149). \xc4\x8ceprav druge kri\xc5\xbearske vojne ni odobraval, je malo pred smrtjo za\xc4\x8del pridigati za novo kri\xc5\xbearsko vojno._NEWLINE_Suger je bil prijatelj in svetovalec kraljev Ludvika VI. in Ludvika VII.. Bil je odgovoren za kraljeve stike z mestnimi skupnostmi in si prizadeval za ureditev sodstva. Samostan Saint-Denis, ki je bil precej premo\xc5\xbeen, je obogatil in polep\xc5\xa1al z novo cerkvijo v zgodnjem gotskem slogu. Graditev samostana je ob\xc5\xa1irno opisal v knjigah Liber de Rebus in Administratione sua Gestis, Libellus Alter de Consecratione Ecclesiae Sancti Dionysii in Ordinatio._NEWLINE_Suger je postal najve\xc4\x8dji zgodovinar svojega \xc4\x8dasa. Napisal je hvalnico Ludviku VI. (Vita Ludovici regis) in sodeloval pri pisanju verjetno najbolj nepristranske zgodovine Ludvika VII. (Historia gloriosi regis Ludovici). V knjigi Liber de rebus in administratione sua gestis in v njenem dodatku Libellus de consecratione ecclesiae S. Dionysii obravnava izbolj\xc5\xa1ave, ki jih je naredil v Saint-Denisu, cerkvene zaklade in njeno prezidavo._NEWLINE_Sugerjeva dela so dala menihom iz Saint-Denisa pridih zgodovine in vzpodbudila pisanje celega niza navidezno uradnih kronik."